GUNKUL วิ่งต่อ 10% “ออลไทม์ไฮ” นลท.เก็งงบ Q4/64-เล็งธุรกิจกัญชงหนุนกำไรปี 65
GUNKUL บวกต่อ 10% “ออลไทม์ไฮ” โบรกฯคาดนลท.เข้าเก็งงบ Q4/64 โดยมองกำไรปกติ Q4/64 จะอยู่ที่ 592 ลบ. ส่วนกำไรปี 64 คาดอยู่ที่ 2.20 พันลบ. ชี้ธุรกิจกัญชงหนุนผลงานปี 65
18 ม.ค. 2565

ผู้สื่อข่าวรายงานว่าวันนี้ (18 ม.ค. 2565) ราคาหุ้นบริษัท กันกุลเอ็นจิเนียริ่ง จำกัด (มหาชน) หรือ GUNKUL ณ เวลา 10:32 น. อยู่ที่ระดับ 6.75 บาท เพิ่มขึ้น 0.60 บาท หรือ 9.76% โดยทำจุดสูงสุดที่ 6.80 บาท และทำจุดต่ำสุดที่ 6.15 บาท ด้วยมูลค่าการซื้อขาย 1.74 พันล้านบาท

บริษัทหลักทรัพย์ โนมูระ พัฒนสิน จำกัด (มหาชน) ระบุในบทวิเคราะห์ (29 ธ.ค.2564) ว่า คาดกำไรปกติไตรมาส 4/2564 อยู่ที่ 592 ล้านบาท เพิ่มขึ้น 5% จากงวดเดียวกันของปีก่อน และเพิ่มขึ้น 13% จากไตรมาสก่อน จากการรับรู้รายได้เต็มไตรมาสของ Solar farm ที่เวียดนาม และธุรกิจ EPC ที่เริ่มฟื้น โดยคาดกำไรปี 2564 อยู่ที่ 2.20 พันล้านบาท ด้านธุรกิจกัญชงเริ่มปลูกในเดือน ธ.ค. และเริ่มรับรู้รายได้ในครึ่งปีแรก 2565 รวมถึงการลงทุน (ถือ 50%) ในบริษัท THCG จะช่วยหนุนธุรกิจกัญชง-กัญชาให้ครบวงจรและรับรู้รายได้จากธุรกิจนี้ได้เร็วขึ้น หนุนกำไรปี 2565 โตสูงเพิ่มขึ้น 30% จากงวดเดียวกันของปีก่อน อยู่ที่ 2,855 ล้านบาท
สำหรับปัจจุบันราคาหุ้นซื้อขายบนค่า PER ปี 2565 ที่ 17 เท่าและมี Div yield 2-3% ต่อปี อย่างไรก็ดีกำลังอยู่ระหว่างการปลูกกัญชงเฟสแรก (เป้าทยอยปลูกเพิ่มเป็น 200 ไร่) และ คาดเริ่มเก็บเกี่ยว Crop แรกได้ในไตรมาส 1/2565 รวมถึงการทำ JV กับ JMART จะช่วยเพิ่มช่องทางการขายสินค้าได้ทันที และมีรายได้เพิ่มเติมจากการขายไฟฟ้าให้กลุ่ม JMART ซึ่งคาดกำไรปี 2565 เติบโตเด่นเพิ่มขึ้น 30% จากงวดเดียวกันของปีก่อน จากธุรกิจกัญชงที่เข้ามาเสริม อีกทั้งมีโอกาสในการคว้าโครงการ Solar ใหม่ๆในเวียดนาม และได้ประโยชน์จากแผน PDP ฉบับใหม่ที่จะเพิ่มสัดส่วนจากโรงไฟฟ้าพลังงานลม